b'\n_START_ARTICLE_\nBulebar Mel Lopez\n_START_SECTION_\nKasaysayan\n_START_PARAGRAPH_\nItinayo ang lansangan sa lupang tinambak (reclaimed land) na tinawag na Tondo Foreshoreland, naitambak noong dekada-1950 bilang bahagi ng isang panukala ng pamahalaan na pagpapalawak at pagpapaganda ng mga pasilidad ng pantalan ng Maynila. Kalaunan, ito ang naging resettlement site para sa libu-libong mahihirap na pamilyang urban na ginawang isa sa mga pinakamalaking pook ng mga squatter sa Timog-Silangang Asya. Ang mismong daan ay itinayo sa pagitan ng\xc2\xa01976 at 1979 bilang bahagi ng Proyektong Manila Urban Development\xc2\xa0ng administrasyon ni dating Pangulong Ferdinand Marcos._NEWLINE_Noong Enero 2017, inihain ni Lito Atienza, dating alkalde ng Maynila at kasalukuyang kinatawan ng Buhay Party-List, ang isang panukalang batas sa Kapulungan ng mga Kinatawan ng Pilipinas na naglalayong palitan ang pangalan ng Daang Marcos sa Mayor Gemiliano Lopez Boulevard (Bulebar Mayor Germiliano Lopez), bilang pagkilala sa yumaong alkalde ng Maynila na si Mel Lopez. Noong Abril 2019, nilagdaan ni Pangulong Rodrigo Duterte ang Batas Republika Blg. 11280 na opisyal na binabago ang pangalan ng lansangan sa Mel Lopez Boulevard.\n_START_SECTION_\nRuta\n_START_PARAGRAPH_\nNagsisimula ang Bulebar Mel Lopez sa Bilog ng Anda sa sangandaan ng Abenida Andres Soriano bilang karugtong ng Daang Bonifacio (dating Calle Malec\xc3\xb3n) sa Pantalan ng Maynila. Tatawid ito sa Ilog Pasig sa pamamagitan ng Tulay ng Roxas at tutumbukin nito ang Abenida Recto sa San Nicolas. Tutungo ito pahilagang-kanluran patungong Pier 4 ng Hilagang Daungan ng Maynila bago bumaluktot pahilaga papuntang Moriones at Don Bosco sa Tondo. Dadaan ito sa silangan ng buong terminal complex ng Hilagang Pantalan ng Maynila at aalis ng Baryo Magsaysay papuntang Baryo Vitas paglampas ng Kalye Capulong. Mamaya, tatawid ito sa ibabaw ng sapang Estero de Vitas at papasok sa pook ng\xc2\xa0Balut ng Tondo kung saan matatagpuan ang dating tambakan ng mga basura na Smokey Mountain. Nagtatapos ang lansangan sa Tulay ng Estero de Marala (Estero de Sunog Apog)_NEWLINE_Sa hilaga ng estero, durugtong ang Bulebar Mel Lopez sa tinambak (reclaimed) na hugnayan ng pantalang pangingisda ng Navotas kalinya ng Bulebar North Bay bilang Daang Radyal Blg. 10 (Radial Road 10). Nagtatapos ang R-10 sa Tulay ng Bangkulasi sa ibabaw ng Bambang ng Bangkulasi bago lumiko ang daan pasilangan bilang Daang C-4 ng Daang Palibot Blg. 4 na tutungo pasilangan sa Malabon at Timog Caloocan.'